Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni qed tniedi l-ESCALAR, approċċ ta' investiment ġdid li ġie żviluppat flimkien mal-Fond Ewropew tal-Investiment (FEI), li se jappoġġa l-kapital ta' riskju u l-finanzjament tat-tkabbir għall-kumpaniji promettenti, biex b'hekk ikunu jistgħu jespandu fl-Ewropa u jgħinu biex isaħħu s-sovranità ekonomika u teknoloġika tal-Ewropa. Dan se jipprovdi sa €300 miljun bl-għan li jżid il-kapaċità ta' investiment ta' kapital ta' riskju u ta' fondi ta' ekwità privata, li jwasslu għal investimenti sa €1.2 biljun, jew erba' darbiet l-ammont tal-investiment oriġinali, bħala appoġġ għall-kumpaniji promettenti. Bit-tnedija tal-ESCALAR, il-Kummissjoni qed twettaq waħda mill-azzjonijiet imħabbra fl-istrateġija l-ġdida għall-SMEs biex ittejjeb l-aċċess għal finanzjament għall-SMEs. Din l-inizjattiva hija partikolarment rilevanti fis-sitwazzjoni ekonomika diffiċli li l-SMEs qed iħabbtu wiċċhom magħha bħalissa minħabba t-tifqigħa tal-coronavirus. Hija se tappoġġa kumpaniji innovattivi kemm waqt, kif ukoll wara l-kriżi, biex tiżgura li l-Ewropa tkun tista' tiżviluppa u tmexxi l-iżviluppi teknoloġiċi globali u tħaffef l-irkupru ekonomiku tagħha. Il-Kummissarju għas-Suq Intern Thierry Breton stqarr: “Il-Kummissjoni qed tuża l-għodod kollha għad-dispożizzjoni tagħha biex tgħin lill-kumpaniji jegħlbu l-kriżi tal-coronavirus. Illum, qed insaħħu l-appoġġ tagħna għan-numru kbir ta' kumpaniji Ewropej promettenti biex jiġi żgurat li jkunu jistgħu jissoktaw jiżviluppaw u jikbru fl-Ewropa. Bl-ESCALAR, qed ngħinu l-isfruttament tal-investimenti privati addizzjonali sinifikanti bl-għan li jiġi appoġġat il-ħolqien tal-mexxejja tas-suq ta' ġejjieni.” Il-Kap Eżekuttiv tal-FEI, Alain Godard stqarr: “Il-kumpaniji li qed jespandu jeħtieġu jsibu l-finanzjament tat-tkabbir sabiex iwasslu lill-kumpaniji tagħhom fil-livell li jmiss. ­­Permezz ta' titjib fl-ambjent ta' finanzjament, aktar kumpaniji Ewropej li qed jespandu jistgħu jagħżlu li jibqgħu fl-Ewropa sabiex jissoktaw it-tkabbir tagħhom, li hu aktar kruċjali issa f'dan iż-żmien ta' kriżi, meta l-kumpaniji li qed jikbru jistgħu jeħtieġu appoġġ supplimentari mill-investituri tagħhom. Il-proġett pilota tal-ESCALAR jista' jgħin lill-fondi nfushom biex jespandu, li jwassal għal fondi aktar sostanzjali, u b'hekk jappoġġa l-kapital ta' riskju tal-UE fi stadju avvanzat kif ukoll l-ekosistemi tal-fondi ffukati fuq it-tkabbir.” Fil-fażi pilota tagħha, l-ESCALAR se jipprovdi ammont ta' sa €300 miljun, li jkun appoġġat mill-Fond Ewropew għall-Investimenti Strateġiċi (FEIS). Dan se jkollu l-għan li jżid il-kapaċità ta' investiment ta' kapital ta' riskju u ta' fondi ta' ekwità privata, li jwasslu għal investimenti ta' sa €1.2 biljun, jew erba' darbiet l-ammont tal-investiment oriġinali, bħala appoġġ għall-kumpaniji promettenti. Il-maniġers ta' fondi interessati jistgħu jieħdu sehem fl-iskema billi jwieġbu għas-Sejħa miftuħa għal Espressjoni ta' Interess ippubblikata llum mill-FEI. L-ESCALAR għandu l-għan li jappoġġja l-għeluq ta' fond billi jimpenja ruħu li jipprovdi sa 50 % tad-daqs tal-fond. Dan huwa mmirat kemm lejn il-fondi l-ġodda li jiffukaw fuq il-finanzjament ta' kumpaniji li qed jespandu, kif ukoll lejn il-fondi eżistenti li jixtiequ jappoġġaw kumpaniji b'potenzjal għoli mill-portafoll tagħhom biex jissoktaw jiżviluppaw it-tkabbir tagħhom. Is-sejħa attwali għal espressjoni ta' interess tal-ESCALAR hija fażi pilota għall-2020 bl-objettiv li, abbażi ta' din l-esperjenza pilota, l-ESCALAR isir strument finanzjarju Ewropew konvenzjonali, flimkien mal-istrumenti finanzjarji eżistenti wara l-2020, fil-qafas pluriennali li jmiss (2021–2027). L-analiżi u l-għażla tal-fondi huma ġestiti mill-FEI. Kuntest It-tifqigħa attwali tal-coronavirus enfasizzat il-fatt li ħafna kumpaniji fl-Ewropa jiltaqgħu ma' diffikultajiet meta jfittxu investimenti suffiċjenti biex jiżviluppaw u jespandu fl-Ewropa. Huwa stmat li sa 90 % tal-kumpaniji li qed jikbru malajr għandhom problemi biex jiffinanzjaw it-tkabbir tagħhom fl-Ewropa. Dan jew ifisser li l-kumpaniji ma jsibux finanzjament fl-Ewropa u jkollhom jissospendu l-operazzjonijiet jew li n-negozji ġodda promettenti Ewropej joħorġu mill-Ewropa fil-fażi ta' espansjoni tagħhom. Minħabba l-kriżi tal-coronavirus, ir-rotot ta' ħruġ (bħall-bejgħ kummerċjali jew l-offerti inizjali lill-pubbliku) għal kapital ta' riskju u għal fondi ta' ekwità privata huma temporanjament magħluqa, u dan jimplika li dawn il-fondi se jkollhom jappoġġaw għal żmien itwal lill-kumpaniji ta' portafoll li qed jikbru malajr. Investiment mill-ESCALAR se jappoġġa l-fondi li jagħmlu investimenti (inklużi l-investimenti ta' segwitu) f'kumpaniji li qed jikbru malajr, li jippermettilhom jgħaddu minn dan il-perjodu ta' tfixkil ekonomiku. L-ESCALAR għandu l-għan li jindirizza wħud minn dawn il-kwistjonijiet, billi jsaħħaħ id-disponibbiltà tal-kapital ta' riskju u l-finanzjament tat-tkabbir fl-Ewropa. Il-kapital ta' riskju, forma ta' finanzjament ta' negozji ġodda li tqiesu li għandhom potenzjal ta' tkabbir għoli, flimkien mal-finanzjament tat-tkabbir huma vitali għall-Unjoni tas-Swieq Kapitali li taħdem sew, iżda jibqgħu sottożviluppati fl-Ewropa, speċjalment fil-fażi tat-tkabbir. L-inizjattiva tikkomplementa l-istrumenti ta' finanzjament eżistenti. Din l-inizjattiva hi unika peress li tagħti l-possibbiltà ta' redditu ogħla lill-investituri; peress li r-redditu għall-ishma tal-ESCALAR huwa kemm parzjalment subordinat kif ukoll limitat. Dan jista' jgħin biex il-maniġers ta' fondi jimmobilizzaw aktar fondi privati biex iżidu l-kapaċità ta' finanzjament tagħhom u jissodisfaw aħjar il-ħtiġijiet kbar ta' finanzjament tan-negozji Ewropej li qed jespandu, speċjalment fi żminijiet diffiċli. Għal Aktar Informazzjoni Sejħa għal espressjoni ta' interess Sit web tal-FEIS Ir-rispons tal-UE għall-coronavirus Nisfruttaw il-potenzjal sħiħ tal-SMEs Ewropej